**מדד דַאוּ ג'וֹנְס** (באנגלית: **Dow Jones;** שמו המלא מאנגלית: **ממוצע התעשייה דאו ג'ונס**, באנגלית: **Dow Jones Industrial Average;** ידוע גם בשמו המקוצר: "הדאו"), הוא מדד מניות המשקלל את השינוי הרצוף בשערי 30 מניות נבחרות של חברות ענק אמריקאיות בבורסה לניירות ערך בניו יורק. בנוסף למדד התעשייה הנ"ל קיימים גם מדדי דאו ג'ונס אחרים לענפי כלכלה שונים בארצות הברית ולבורסות מסביב לעולם; אך השם המקוצר **מדד דאו ג'ונס** מיוחד למדד ספציפי זה שהיה במשך עשרות שנים עוד לפני הקמת מדד אס אנד פי 500 המדד המקובל ביותר למדידת השינויים היומיים בשערי המניות בבורסה לניירות ערך בניו יורק. למרות שבשמו הרשמי כלולה המילה "תעשייה" רבות מהחברות שמניותיהן כלולות כיום במדד זה עוסקות בענפי כלכלה שונים לרבות בנקאות, ביטוח ושירותים.

היסטוריה
--------

מייסדו של המדד הוא העיתונאי צ'ארלס דאו, שהיה מהוגי רעיונות המדדים בעולם של שוק ההון. דאו ייסד את העיתון וול סטריט ג'ורנל והיה לעורכו. הוא גם הקים את חברת דאו ג'ונס אנד קומפני שאמונה על פרסום מידע מהשווקים הפיננסיים למשקיעים ולמתעניינים. דאו החל את רעיון המדד באמצעות רישום מניות ברשימות אישיות, וזה התפתח בהדרגה למדד הוותיק ביותר שפעיל ברציפות, מבין כל המדדים בבורסות בעולם.

המדד הראשון התפרסם ב-26 במאי 1896, והרכיבו אותו מניות של 12 חברות תעשייה גדולות בארצות הברית. ערכו ביומו הראשון עמד על 40.94 נקודות. באותה שנה הוא הגיע גם לשפל כל הזמנים של 28.48 נקודות. חברת ג'נרל אלקטריק הייתה כלולה במדד במשך התקופה הארוכה ביותר לאחר שנוספה ב-1907 והוצאה ממנו ב-2018. 

המדד שמבטא את התנהגות שוקי ההון האמריקנים צנח בשיעורים חדים במספר תקופות במשך העשורים הרבים שבהם הוא נמדד. עקב מלחמת העולם הראשונה הוא צנח ב-24.39% ב-12 בדצמבר 1914. במהלך המשבר הפיננסי הגדול שהתחיל ב-1929 הוא צלל לשפל שאותו לא חצה עד ל-1954. ב-1987 נחתך המדד ב-22.6% ביום שני ה-19 באוקטובר שידוע בכינויו יום שני השחור.

ב-19 במרץ 1999 חצה המדד לראשונה את קו 10,000 הנקודות, בתום יום המסחר. חמישה שבועות אחר כך המדד חצה את קו ה-11,000 הנקודות. בחודש ינואר שנת 2017 חצה המדד לראשונה את קו 20,000 הנקודות. ב-16 במרץ 2020 צנח המדד בכ-12.93%, הצניחה הגדולה ביותר מאז יום שני השחור של 1987, הצניחה אירעה בצל החששות ממגפת הקורונה ומירידה חדה במחירי הנפט.לקראת סוף אותה שנה התאושש המדד וב-16 בדצמבר 2020 נסגר מעל 30,000 נקודות.

מדדים נוספים
------------

לחברת דאו ג'ונס אנד קומפני ישנם עוד עשרות מדדים יומיים. ביניהם ניתן למנות את מדד דאו ג'ונס לממוצע בתחבורה, מדד דאו ג'ונס לענף השירותים, מדד הדאו ג'ונס לענקיות גלובליות ועוד רבים.

החברות המרכיבות את מדד דאו ג'ונס
--------------------------------

| חברה | תעשייה | תאריך הוספה למדד |
| --- | --- | --- |
| 3M | תעשיות מגוונות | 9 באוגוסט 1976 |
| אמג'ן | תרופות | 2020 |
| אמריקן אקספרס | שירותים פיננסיים | 30 באוגוסט 1982 |
| וולגרין בוטס | בתי מרקחת | 2018 |
| גולדמן זאקס | בית השקעות | 2013 |
| בואינג | תעופה | 12 במרץ 1987 |
| ויזה | שירותים פיננסים | 2013 |
| קטרפילר | מנועים וציוד מכני הנדסי | 6 במאי 1991 |
| טרוולרס | ביטוח | 6 ביוני 2009 |
| שברון | אנרגיה | 19 בפברואר 2008 |
| חברת קוקה-קולה | משקאות קלים | 12 במרץ 1987 |
| דאו | כימיקלים | 2019 |
| האניוול | מגוון תעשיות | 2020 |
| סיסקו מערכות | תקשורת נתונים | 6 ביוני 2009 |
| UnitedHealth Group | ביטוח רפואי | 2012 |
| הום דיפו | מוצרי בית | 1 בנובמבר 1999 |
| אינטל | שבבים | 1 בנובמבר 1999 |
| IBM | מחשבים ושירותי מיחשוב | 29 ביוני 1979 |
| ג'ונסון אנד ג'ונסון | תרופות | 17 במרץ 1997 |
| ג'יי פי מורגן צ'ייס | בנקאות | 6 במאי 1991 |
| מקדונלד'ס | מזון מהיר | 30 באוקטובר 1985 |
| מרק | תרופות | 29 ביוני 1979 |
| מיקרוסופט | תוכנה | 1 בנובמבר 1999 |
| פייזר | תרופות | 8 באפריל 2004 |
| פרוקטר אנד גמבל | מוצרי צריכה ביתיים | 26 במאי 1932 |
| סיילספורס | תוכנה | 2020 |
| וריזון תקשורת | תקשורת | 8 באפריל 2004 |
| וולמארט | קמעונאות | 17 במרץ 1997 |
| חברת וולט דיסני | בידור ותקשורת | 6 במאי 1991 |
| אפל | אלקטרוניקה | 6 במרץ 2015 |

קישורים חיצוניים
----------------

ויקישיתוף מדיה וקבצים בנושא **מדד דאו ג'ונס** בוויקישיתוף
* אתר חברת דאו-ג'ונס
* אתר מדדי דאו-ג'ונס
* אתר למנויים בלבד עמי גינזבורג, 30 המניות המשפיעות בכלכלה האמריקאית, באתר TheMarker‏, 2 באפריל 2017
* ״מדד של הצלחה״ - סיפורו של צ'ארלס דאו ומדד דאו-ג'ונס בפודקאסט ״מינהר הזמן״, ״כאן״, תאגיד השידור הישראלי
* מדד הדאו ג׳ונס באתר מיטב לימוד עצמי
* מדד דאו ג'ונס, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007546594505171
* BnF: cb124546432 (data)
* GND: 4150503-7
* LCCN: sh94005436

 |